**Mykenen arkeologinen museo** (kreik. Αρχαιολογικό Μουσείο Μυκηνών, *Archaiologikó Mouseío Mykinón*) on arkeologinen museo Mykenen arkeologisen alueen yhteydessä Árgos-Mykíneen kunnassa Kreikassa. Se esittelee Mykenen kaivauksissa löydettyä pääosin mykeneläisaikaista, pronssikautista esineistöä.

Historia ja rakennus
--------------------

Museorakennus.
Museon rakentaminen alkoi vuonna 1985. Erilaisten vaiheiden jälkeen se avattiin lopulta vuonna 2003. Museoon siirrettiin osa Kansallisen arkeologisen museon ja Náfplion arkeologisen museon mykeneläisaikaisesta esineistöstä.

Museorakennus sijaitsee nykyisen Mykíneen kylän koillispuolella sijaitsevan Mykenen linnavuoren välittömässä läheisyydessä sen pohjoispuolella. Museo on rakennettu rinteeseen kolmeen tasoon ja sen yhteispinta-ala on noin 2 000 neliömetriä. Tästä noin neljännes on näyttelytiloja. Ne sijaitsevat museon itäsiivessä kahdessa tasossa ja yhteensä kolmessa näyttelysalissa. Lisäksi museorakennuksessa on muun muassa muita löydösten säilytystiloja.

Kokoelmat
---------

Museon kokoelmiin kuuluu noin 2 500 esinettä. Niihin kuuluu löytöjä varhaiselta pronssikaudelta noin 3000 eaa. hellenistiselle kaudelle 100-luvulle eaa. saakka. Esineisiin kuuluu muun muassa hautalöytöjä, kuten keramiikkaa, koruja, aseita ja erilaisia tarvekaluja; Mykenen palatsin seinämaalauksia; idoleita eli jumalankuvia; sekä lineaari-B-kirjoitusta sisältäviä savitauluja. Museossa on esillä myös niin kutsutun Agamemnonin kuolinnaamion kopio; alkuperäinen on Kansallisessa arkeologisessa museossa Ateenassa.

Kokoelmat on jaettu kolmeen saliin. Ensimmäinen sali esittelee mykeneläistä elämää muun muassa keramiikkalöytöjen avulla. Toinen sali esittelee hautaustapoja ja hautalöytöjä muun muassa Mykenen hautakehistä A ja B. Kolmas sali esittelee ennen kaikkea mykeneläistä hallintoa, kauppaa, uskontoa, taidetta ja tekniikkaa. Museo esittelee myös alueen arkeologisten kaivausten historiaa.

* Hautastele hautakehästä B, n. 1600–1550 eaa.Hautastele hautakehästä B, n. 1600–1550 eaa.
* Mykeneläinen idoli, n. 1300–1200 eaa.Mykeneläinen idoli, n. 1300–1200 eaa.
* Mykenen palatsista löydetty ihmishahmoinen figuuri, n. 1250–1180 eaa.Mykenen palatsista löydetty ihmishahmoinen figuuri, n. 1250–1180 eaa.
* Hautakehän B haudoista löydettyä keramiikkaa.Hautakehän B haudoista löydettyä keramiikkaa.
* Hautakehän B haudoista löydettyjä astioita.Hautakehän B haudoista löydettyjä astioita.
* Terrakotasta tehty käärme, n. 1250–1180 eaa.Terrakotasta tehty käärme, n. 1250–1180 eaa.
* Lineaari-B-kirjoitusta sisältävä savitaulu.Lineaari-B-kirjoitusta sisältävä savitaulu.
* Lineaari-B-kirjoitusta sisältävä mykeneläiseen uskontoon liittyvä savitaulu.Lineaari-B-kirjoitusta sisältävä mykeneläiseen uskontoon liittyvä savitaulu.
* Seinämaalaus palatsista.Seinämaalaus palatsista.
* Norsunluusta tehty pää.Norsunluusta tehty pää.
* Pronssimiekkoja.Pronssimiekkoja.
* Aseiden jäljitelmiä.Aseiden jäljitelmiä.

Lähteet
-------

1. 1 2  Αρχαιολογικό Μουσείο Μυκηνών: Ιστορικό Υπουργείο Πολιτισμού και Αθλητισμού. Viitattu 7.3.2016.
2. 1 2 3  Αρχαιολογικό Μουσείο Μυκηνών: Περιγραφή Υπουργείο Πολιτισμού και Αθλητισμού. Viitattu 7.3.2016.
3. 1 2 3  Mycenae: Archaeological Museum9 *Greeka.com*. Viitattu 7.3.2016.
4. 1 2  Αρχαιολογικό Μουσείο Μυκηνών: Εκθέσεις Υπουργείο Πολιτισμού και Αθλητισμού. Viitattu 7.3.2016.

Aiheesta muualla
----------------

* Kuvia tai muita tiedostoja aiheesta **Mykenen arkeologinen museo** Wikimedia Commonsissa